Külső, kemény borító

BUDAPEST ÖSZTÖNDÍJ PROGRAM

2011/2012.

CÍMER/LOGÓ

**ÖSSZEGZÉS**

**2011/2012. évi Budapest Ösztöndíj Programban résztvevő ösztöndíjas neve**:

BÖDÖNYI DÓRA

**Felsőoktatási intézmény neve:** Eötvös Loránd Tudományegyetem, Társadalomtudományi Kar, egészségpolitika, tervezés és finanszírozás mesterszak

**Szakdolgozat címe:** A fővárosi kórházak struktúrájának bemutatása – A racionalizálás lehetőségei

**Szakdolgozat rövid ismertetése:**

A vizsgálat tárgya és az alapvető célkitűzések:

Jelen szakdolgozat az egészségügy egyik központi szegmensét, a fekvőbeteg-szakellátás jelenlegi helyzetét célozza részletesen bemutatni a régebben Fővárosi Önkormányzat által fenntartott fővárosi intézmények vonatkozásában. A dolgozat egyik fő célkitűzése, hogy a műtétes szakmák intézményi adatainak elmúlt 10 évben történt változását részletesebben vizsgálja, az egyes szakmákban történő hangsúlyosabb változásokat bemutassa és értékelje a rendelkezésre álló teljesítményadatok alapján. Másik fő célja, hogy az egyes szakmákban végzett műtétek kapcsán értékelje a fővárosi kórházak műtétes szakmáinak munkáját, illetve egy kiválasztott intézmény példáján keresztül bemutassa a műtők kihasználtságát.

Az alkalmazott módszer leírása:

A rendelkezésemre álló teljesítményadatok (esetszám, esetösszetételi-index, ágyszám, ágykihasználtság, átlagos ápolási napok, egy ágyra jutó havi díj) alapján a főváros fekvőbeteg-szakellátó intézményeiben egy, a kiválasztott műtétes szakmákat értékelő elemzést hajtok végre, mellyel célom, hogy az egyes szakmákat érintő változások hatását bemutassam és értékeljem. A műtők kihasználtságára vonatkozóan saját számításokat végzek a rendelkezésemre bocsájtott adatok alapján.

Eredmények összegzése

Az egyes szakmák ágyszámainak csökkentésével és az egynapos ellátások növelésének ösztönzésével az ellátások racionalizálása bizonyos szinten megvalósulhatna. Az általam végzett számítások és elemzés alapján a vizsgált kórházban a központi műtőblokk nagyobb kihasználtsága gazdaságilag hatékonyabb működést eredményezne, mint jelenleg, hogy az osztályos műtők is párhuzamosan működnek a műtőblokk mellett.

A főbb konklúziók

A technika fejlődésének köszönhetően egyre növekszik a több napos bent fekvést kiváltó egynapos beavatkozások száma. Az ágykihasználtságon több kórházban is javítani lehetne, ill. kellene az egyes szakmákban, sok a kihasználatlan kapacitás, az ágyak száma nem tart lépést a technológiai fejlődéssel. A műtők jobb kihasználtsága kedvezőbbé teszi a költségek alakulását.

**ÖSSZEGZÉS**

**2011/2012. évi Budapest Ösztöndíj Programban résztvevő ösztöndíjas neve**:

GULYÁS DÁVID

**Felsőoktatási intézmény neve:** Károli Gáspár Református Egyetem, Állam- és Jogtudományi Kar, jogász szak

**Szakdolgozat címe:** A kórházintegráció jogi aspektusai

**Szakdolgozat rövid ismertetése:**

Kutatási munkám során az egészségügyi ellátórendszer mint állami alrendszer, valamint önálló társadalmi-gazdasági szegmens legújabb átalakítását vettem górcső alá. A feladat nem volt egyszerű, hiszen a jogi szemszögön kívül, a vizsgált terület, tehát az egészségügy, jellegéből adódóan a változások gazdasági, politikai, történeti és szociológiai vetületeit is figyelembe kellett venni. Ennek megfelelően igyekeztem munkámat is ezen vegyes és sokszínű nézőpontból megszerkeszteni.

A dolgozat felépítése a klasszikus jogi tudományos munkák szerkezetét követi, így a kórházintegrációs folyamatra vonatkozó hatályos jogforrások rendszere képezi az első fejezetet. Itt a közvetlenül a folyamatra ható és azt determináló jogszabályok ide vonatkozó szövegei kerültek értelmezésre és elemzésre. Az Alaptörvénytől mint legáltalánosabbtól, az egyre speciálisabb egészségügyi szabályokon át, egészen az integrációt alapkövező egészségügyi intézményállamosításig. Ezen fejezetben az alapvető jogszabályi rendelkezéseken kívül a friss változásoké volt a főszerep.

Ezt követi az „Alapfogalmak” című fejezet, melyben a dolgozat és az egész ágazat megértése, valamint magának a dolgozatnak az értő olvasása szempontjából legfontosabb alapfogalmakat és definíciókat gyűjtöttem össze. A fogalmak az elérhető legautentikusabb szakmai munkákból és folyóiratokból származnak.

A folytatásban egy terjedelmes fejezetet szenteltem a kórházintegrációs folyamat előzményeinek, több csoportra bontva azokat, mely, így képes megmutatni, hogy mely külső folyamatok sora vezetett a mai helyzethez. Így elsőként a magyar egészségügy és kórházrendszer történeti előéletét elemeztem, különös hangsúllyal a mai szisztéma kialakulásának időszakaira. A dolgozat terjedelmi korlátaira tekintettel ez a rész vázlatosan és csak a legfontosabb mozzanatok figyelembevételével készült. A történeti előzmények összegzését követően a társadalmi, politikai, gazdasági irányú kiváltó okokat gyűjtöttem össze és kerültek elemzésre. Ezek azok a kérdések, melyek immáron 100 éve kísértik az egészségügyi ágazatot: az anyagi források hiánya, a túlterheltség, a humán erőforrás ágazati válsága, a fejlesztések elmaradása és a folyamatos forráselvonás kérdései, valamint ezek közvetlen következményei az ágazatra, illetve a társadalomra. Ezekre a nehéz kérdésekre nem léteznek egyértelmű válaszok, én azonban ismereteim és az ésszerűség keretein belül maradva, megpróbáltam rávilágítani a könnyebben járható és jobb perspektívával kecsegtető út körvonalaira.

A következő rész, a kórházintegráció, mint jogi-politikai-gazdasági jelenség elméleti alapjait próbáltam megrajzolni. Az integrációs modelleknek csoportokat állítottam fel, kiemelve az egyes típusok jellemzőit, előnyeit és hátrányait. Ezt követi a hazánkban aktuálisan lezajlott vagy éppen szervezés fázisa alatt álló integrálódó kórházrendszerek elemzése. Mélyrehatóan foglalkozom a Budapest Egészségügyi Modell (BEM) elemzésével is, melynek adatait, elméleti és gyakorlati forrásait a Fővárosi Önkormányzat biztosította, így ezen rész egy első ízben publikált és merőben friss adatokból építkező fejezet. A források bősége és kiemelkedő színvonala arra buzdított, hogy itt ne csak a folyamatot, hanem az egyes budapesti intézmények paramétereit is feldolgozzam a dolgozatban.

A BEM Koncepció részletes elemzését a Semmelweis Terv, illetve a napjainkban is zajló országos kórházintegrációs folyamat elemzése követi, melynek elméleti, szakmai hátterét is vizsgáltam munkám során. Itt megismerhetjük az új rendszer felépítését, tervezett szerveit, működési mechanizmusát és területi tagozódását. A rendszer elméleti alapját képező nagytérségi 1 térség – 1 szuperkórház koncepcióját aprólékosan megvizsgáltam a szakmaiság, a szabályzás, az irányítás és a lehetséges jövőbeni működés szempontjai szerint.

Mivel a folyamat még nem zárult le, a kialakult rendszer gyakorlati tapasztalatai pedig hosszú évekig váratni fognak magukra, így munkámat egy fontos pillanatban elkapott helyzetképnek tekintem, mely remélhetőleg elősegíti a kialakuló rendszer jövőbeni megértését és szakmai támpontot nyújthat a majdani fejlesztéshez és változtatáshoz.

**ÖSSZEGZÉS**

**2011/2012. évi Budapest Ösztöndíj Programban résztvevő ösztöndíjas neve**:

HOMONYIK DÓRA TIMEA

**Felsőoktatási intézmény neve:** Budapesti Corvinus Egyetem, Tájépítészeti Kar, tájrendező és kertépítő mérnök szak

**Szakdolgozat címe:** Rehabilitációs stratégiák értékelése – A Corvin Sétány és a ferencvárosi rehabilitáció modelljeinek összevetése

**Szakdolgozat rövid ismertetése:**

Dolgozatomban a budapesti városrehabilitáció dokumentumainak és eszközrendszerének tanulmányozásával áttekintettem a rehabilitációs stratégiák lehetséges pénzügyi, jogi és szervezeti lehetőségeit, továbbá részletesen elemeztem a Fővárosi Városrehabilitációs Keretet, amely a budapesti rehabilitációk legjelentősebb gazdasági alapját képezte.

A Corvin Sétány és a Középső-Ferencváros rehabilitációjának tanulmányozásával és értékelésével, valamint más példákkal (Kőbánya-Városközpont, Újpest-Városközpont, Bihari út, Magdolna-negyed, Dzsumbuj) kibővítve elemeztem a főváros megújulását célzó programokat.

Két fő vizsgálati területem – a Corvin Sétány és a Ferencváros – társadalmi-szociológiai helyzete, és ezzel összefüggésben a lakásállomány összetétele a projektek indulásakor erősen kifogásolható. A komfortfokozat alacsony, a lakások alapterülete kicsi. A lakók alacsony iskolázottsága, foglalkoztatottsága, jövedelme nem tette lehetővé, hogy a területek külső segítség nélkül ki tudjanak lépni a negatív fejlődési spirálból.

A ferencvárosi rehabilitáció a rendszerváltás előtt kezdődött. A fejlesztés fő elvei: az eredeti városszövet megtartása, a foghíjtelkek értékesítése, a lakások komfortfokozatának és méretének javítása a kis lakások összevonásával.

A Corvin Sétány rehabilitációja a régi, leromlott épületállomány nagyarányú bontásával és új lakások építésével próbálja megvalósítani a terület felemelkedését. Magánbefektetők bevonásával kívánja a területre vonzani az adóképes potenciált, s ezzel fenntarthatóvá tenni a városrészt. Hátrányai, hogy a magas befektetői szerepvállalás miatt sok a megkötés, illetve a jelenlegi gazdasági helyzetben a projekt folytatása is kétséges.

A két vizsgálati terület megújulása időben eltérő, s talán ez az oka a rehabilitációs folyamatok közötti leglényegesebb különbségeknek, amelyek az alábbiakban foglalhatók össze:

* A IX. kerület stratégiája hosszabb időtávban gondolkozik, mint a nyolcadiké. A Corvin Sétánynál alkalmazott módszer meggyorsítja a kivitelezési folyamatot, ezáltal hamarabb végbemehet a megújulás.
* A IX. kerület a rehabilitáció megvalósításához rendkívül sok kerületi önkormányzati forrást használt fel. Ezzel szemben a Corvin Sétány projektnél a finanszírozási eszközök tekintetében törekedtek a beruházó forrásaira támaszkodni.
* A rehabilitáció lebonyolításának pénzügyi eszközei mellett fontos szólni a szabályozási kérdésekről is. A Ferencváros a rehabilitáció folyamán végig átgondolt szabályozási tervvel rendelkezett, Rehabilitációs Szabályozási Tervben (RSZT) fogalmazták meg a megújulás kereteit. A Corvin Sétány esetében a megújulás keretei nem ennyire kötöttek, a Kerületi Szabályozási Terv többször módosult.

A vizsgálati területek megújítási koncepcióiban tapasztalható különbségek nem jelentik az egyik vagy másik rehabilitáció egyértelmű sikerét.

A rehabilitációs stratégiákban gyakran az tapasztalható, hogy a városrehabilitációt az épített környezet felújításával azonosítják. A magyarországi helyzet áttekintésekor megállapítható az is, hogy az egyes fővárosi stratégiák és a kerületei stratégiák rehabilitációs célkitűzései nem mindig esnek egybe. Szükség lenne a különböző szintek összehangolására, valamint a sokféle rehabilitációs megközelítés integrálására és megfelelő gazdasági megalapozására.

Az állami szintű stratégiáknál gyakran érződik a politika fontos szerepe. A politikai akciók sok esetben megszüntetik az addig megtervezett rehabilitációs stratégiát. Jellemző a politikai ciklusban történő gondolkodás, pedig a városfejlesztési stratégiák ennél hosszabb időtávra szólnak. A külföldi minták figyelembevételével a VIII. és a IX. kerület is létrehozta városfejlesztő vállalatait. Ezek önkormányzati részesedéssel, mégis bizonyos mértékű önállósággal képesek biztosítani a rehabilitáció gördülékenységét.

Összefoglalóan elmondható, hogy Budapesten többféle városrehabilitációs stratégia is megjelenik, és akár egymáshoz közeli területek eltérő megújulását eredményezi különböző eszközökkel.

**ÖSSZEGZÉS**

**2011/2012. évi Budapest Ösztöndíj Programban résztvevő ösztöndíjas neve**:

KEPICS ZSANETT

**Felsőoktatási intézmény neve:** Károli Gáspár Református Egyetem, Bölcsészettudományi Kar, klinikai és egészségpszichológia mesterszak

**Szakdolgozat címe:** A gyermekvédelemből kikerülő fővárosi fiatal felnőttek életkezdése

**Szakdolgozat rövid ismertetése:**

Kutatásomban a gyermekvédelemből kikerülő, életkezdés előtt álló fiatal felnőttek önálló életvezetéséhez szükséges, személyiségükben rejlő erőforrások feltérképezését végeztem.

A rendszerből kikerülőkkel kapcsolatos korábbi vizsgálatok azt mutatják, hogy a kikerülők többségében alacsony iskolai végzettségűek, a létminimum szintjén tengődők, többen válnak ideiglenesen hajléktalanná, jellemzőbb náluk a szerhasználat, nagyobb a törvénnyel való összeütközés esélye, a munkanélküliség, mint a családban felnövőknél. A kikerülőknek nagyobb eséllyel lesz tervezetlen terhessége, nagyobb valószínűséggel fordulnak elő náluk súlyosabb egészségügyi problémák, rosszindulatú daganatok. Gyakoriak a mentális problémák, különösen a depresszió és a szorongásos tünetek.

Saját vizsgálatomban utógondozói ellátásban nevelkedő fiatalokat (19 fő) hasonlítottam össze családban nevelkedő, kollégiumban élő egyetemistákkal (21 fő) az öt nagy személyiségdimenzió (extraverzió, neuroticizmus, lelkiismeretesség, barátságosság, nyitottság), a megküzdés és a kötődés mentén, illetve interjúk alapján felmértem jelenlegi helyzetüket, nehézségeiket és jövőbeli vágyaikat, félelmeiket, terveiket, illetve önképüket.

A Big Five kérdőív nyitottság skáláján az utógondozott nők szignifikánsan kisebb értéket értek el, mint a többi csoportba tartozó személyek, így elmondható, hogy az utógondozott nők jóval zártabbak, rigidebbek, kevésbé toleránsak, mint a kontroll csoportban lévő személyek, illetve az utógondozói ellátásban nevelkedő férfiak. Más személyiségskálák nem hoztak ilyen különbséget, s a megküzdésben sem volt tapasztalható szignifikáns különbség.

A kötődést vizsgálva az utógondozottak között szignifikánsan magasabb volt a kötődéssel kapcsolatos szorongás és elkerülés, mint a kontroll csoportban. Az utógondozottak körében tehát sokkal nagyobb az elhagyástól, elutasítástól való félelem, illetve a közelségtől és a „másiktól függés”-től való idegenkedés, elkerülés.

Az interjúk elemzése során nyert adatok alapján elmondható, hogy az utógondozottak önbemutatásában gyakran megjelenik a gyermekotthonban nevelkedés ténye, s kevesebb dimenzió alapján jellemzik magukat, mint a kontroll csoport tagjai. Gyakran jelenik meg valamilyen deviancia az elbeszélésükben. Ez vonatkozhat önmagukra („Ittam, meg minden, ami jött. Akkor szereztem nyolc rendőrségi ügyet.”), vagy a családtagjukra („Édesapám alkoholista volt.”). Ezen kívül pedig megjelenik a bántalmazás és a szegénység ténye. Sokkal negatívabban jellemzik magukat, mint a kontroll csoportban lévő személyek. Míg a kontroll csoportban megjelenik az önjellemzésben valamilyen hobbi, illetve belső tulajdonság, az utógondozottaknál nem.

A vizsgálati csoportba tartozó személyek átlagosan 12 évesen kerülnek be a gyermekvédelem rendszerébe. Általánosságban elmondható, hogy a bekerülés a személyek esetében nem egy okra vezethető vissza, hanem több hatás, ok kombinációja, fennállása vezet el végül ahhoz a (sokszor végzetes) eseményhez, mely következménye, hogy a személy átmeneti, majd tartós nevelésbe kerül. Ezek az okok legtöbbször: alkoholizmus, bántalmazás, szülő testi/pszichés betegsége, válás, szegénység, stb.

Aktuális nehézségként többségében anyagi gondokat említenek, a kikerüléstől többségében a szabadságot, önállóságot várják, sokan az anyagi biztonságot. Félelmeik többsége is az anyagiakhoz kapcsolódott. Sokan félnek, hogy nem lesz miből megélniük, az utcára kerülnek.

Az utógondozottak többségükben sem érzelmileg, sem anyagilag nem számíthatnak senkire a kikerülés után, s elmondásaik alapján eddig is csak saját magukra számíthattak.

10 év múlva az utógondozottak 63,1%-a szeretne családot, míg a kontroll csoportnak a 95,2%-a. A munkaválasztással kapcsolatban pedig az utógondozottak 31,6%-ának van határozott elképzelése arról, mit szeretne, míg a kontroll csoportban lévők 76%-ának. Sokan (31,6%) egy irreális munkát jelöltek meg jövendőbeli foglalkozásukként.

Az utógondozottak harmada szakiskolába jár, 6-an szakközépiskolába, 2-en gimnáziumba, 2-en OKJ-s képzésre, 1 személy pedig főiskolára, míg a kontroll csoport tagjai egyetemisták.

Összességében elmondható, hogy az utógondozottak életkezdése több szempontból is nehezített. Kötődési zavaruk miatt nehezen tudnak kialakítani stabil párkapcsolatot, tanulmányaik pedig a munkaerőpiacon jelentenek nehézségeket. Alkalmi munkavállalásokra kényszerülhetnek, ami nehezíti a vágyott anyagi biztonság elérését. Míg a kontroll csoportban lévő személyek többségében olyan tanulmányokat folytatnak, amit szeretnek és amivel a későbbiekben szeretnének foglalkozni, az utógondozottak többsége nem szereti azt, amit tanul, s nem szeretne azzal foglalkozni. Ezen kívül az utógondozottak többségükben a kikerülésük után sem érzelmileg, sem anyagilag nem számíthatnak senkire.

A kutatásom több problémára is rávilágított, melyek többsége korábbi kutatásokból is nyilvánvalóvá vált. A megoldásuk nehéz.

A már korai életkorban a gyermekvédelem rendszerébe kerülő gyermekeknek leginkább az örökbefogadás segíthet. Egy jó szeretetkapcsolat sokat segíthet a gyermek kötődésének helyreállításában, s ezen túl az örökbefogadással sok későbbi probléma megelőzhető.

A későbbi életkorban a gyermekvédelem rendszerébe kerülő fiataloknak, s az utógondozói ellátásban nevelkedőknek is, véleményem szerint leginkább a pszichoterápiás kezelés javasolt. A terápiás kapcsolatban íródhat felül legkönnyebben a korai sérülések, elakadások következtében kialakult kötődési zavar, mely kihatással lehet később nemcsak a személy párkapcsolatára, hanem a gyermekével való kapcsolatára is.

Fontos lenne ezen túl, ha a gyermekek megtapasztalhatnák a tanulásban lelt örömöt, a sikert, ha megtalálhatnák azt a munkát, amit szívesen végeznének, amit szívesen tanulnának, így nőne a tanulási motivációjuk, ami könnyítené elhelyezkedésüket.

Jó lenne, ha a fiatalok értékként tekintenének a tanulásra, ha belátnák, hogy ez egy „eszköz” lehet ahhoz, hogy anyagi biztonságra tegyenek szert. Ebben segíthetne, ha az utógondozói ellátásban nevelkedőkkel megosztanák a tapasztalataikat olyan fiatalok, akik a rendszerből már kikerültek, s helyt álltak a „kinti” életben.

Ezen túl színesedhetne a gyermekek önképe valamilyen hobbi, külön foglalkozás (tánc, úszás, rajz, vívás, kosarazás, stb.) által, amiben sikert érnek el, s ami által részévé válhatnak egy gyermekotthonon kívüli, nem deviáns közösségnek is.

**ÖSSZEGZÉS**

**2011/2012. évi Budapest Ösztöndíj Programban résztvevő ösztöndíjas neve**:

KRASZNAI GERGELY

**Felsőoktatási intézmény neve:** Budapesti Corvinus Egyetem, Társadalomtudományi Kar, szociológia szak

**Szakdolgozat címe:** Az igazgatási reform lehetséges formái Budapesten és az agglomerációban: Úton a harmónia felé?

**Szakdolgozat rövid ismertetése:**

A bürokrácia szóhoz hazánkban régóta kapcsolódik egy negatív konnotáció, noha amikor Max Weber írásaiban kifejtette gondolatait, az értéksemlegességet, az empirikus tények, valamint a saját gyakorlati megfigyelések elválasztását hangsúlyozta. Különösen érdekes ez a mai, immáron kritikus szemlélet, ha figyelembe vesszük, hogy a rendszerváltás óta a kormányok egyaránt zászlajukra tűzték a deregulációt, a bürokrácia csökkentését. Dolgozatomat a negatív konnotáció és a deregulációs törekvések ellentéte, valamint a közigazgatás rendszerét érintő aktuális törvénykezés motiválta.

Vizsgálatom tárgyát a 2010-es parlamenti ciklus kezdete óta a bürokratikus elemek csökkentésére tett kísérletek adják, amit a budapesti és agglomerációs beruházások ügymenetével szemléltetek. A külső és az önkormányzati fejlesztések során látható ügymenet szintén érintett a reformban, így az önkormányzat, beruházó, tervező háromszöggel szemben támasztott kritériumok tükrözik a reform eddigi eredményeit. A vizsgálat során terjedelmi és hozzáférési korlátok miatt a fővárosi esetek szerepeltek túlsúlyban.

Kutatási kérdésem így az volt, hogy a beruházási ügymenettel kapcsolatban történt-e dereguláció, ezáltal egyszerűsítve – az önkormányzatok beruházókkal kötött – településrendezési szerződéseinek keretében foglalt fejlesztések megvalósulását?

A bürokrácia gyakorlati megvalósulását személyes interjúkkal és szerződések tartalomelemzésével vizsgálva arra jutottam, hogy habár a bürokratikus elemek csökkentésének érdekében a törvényhozás is tett lépéseket, az érintettek számára tökéletes helyzet még nem állt elő. Egyik kulcsmegállapításom, hogy a befektetői szemlélet erősítése hatékonyabbá tenné a források bevonását, és enyhítené a beruházókkal szembeni kiszolgáltatottságot.

Ennek elérésére az egyik lehetőség, hogy az építendő terület négyzetméterétől függő, forintban számolt költség megfizetésére kötelezi az önkormányzat a beruházót. Ezen költség meghatározásakor szempont lehet a terület elhelyezkedése, így a kevésbé frekventált helyeken zajló fejlesztések kezdeti költsége a beruházás mértékétől függően változna. Ez fontos, hisz bár a főváros központjában is van lehetőség nagyméretű fejlesztésekre, a külváros és az agglomeráció kevésbé sűrűn lakott részein, nagyobb telkein négyzetméterben tekintve átlagosan jóval nagyobb épületek férnek el. A megállapítás egyszerre lehet igaz az alapterületre és a szintek számára is, mindkettő elsősorban a fejlesztésre szánt terület besorolásától függ.

Egy másik lehetséges módja a (külső) beruházókkal szembeni igazságtalanság kiküszöbölésének és a hatékonyság növelésének az úgy nevezett Fővárosi Alap létrehozása. Ez az egyes beruházók által befizetett olyan különböző díjakból tevődne össze, mint például a parkolási díj, a behajtási díj vagy a dugódíj. De természetesen az eltérő helyszínű – és ezáltal infrastrukturális fejlettségű – területekre egy, az Fővárosi Szabályozási Kerettervhez hasonló rendszerrel kiszabott négyzetméterenként befizetendő összeg is az Alap részét képezhetné, így csökkentve az önkormányzat forráshiányát és kiszolgáltatottságát.

**ÖSSZEGZÉS**

**2011/2012. évi Budapest Ösztöndíj Programban résztvevő ösztöndíjas neve**:

MAGONYI MAGDOLNA

**Felsőoktatási intézmény neve:** Eötvös Loránd Tudományegyetem, Társadalomtudományi Kar, nemzetközi tanulmányok mesterszak

**Szakdolgozat címe**: Az Európai Unió által támogatott beruházások a Fővárosi Önkormányzatnál

**Szakdolgozat rövid ismertetése:**

Az Unió által támogatott fejlesztéspolitikai beruházások közül a főváros két oktatási projektjével foglalkozom a munkámban. A szakdolgozatom elemző részében a Dél-Budai Térségi Integrált Szakképző Központ fejlesztésének példáján keresztül mutatom be a regionális fejlesztéspolitika céljainak megjelenését és megvalósulását a Fővárosi Önkormányzat oktatásfejlesztési tevékenységben.

A közösségi oktatásfejlesztés dinamikáját a lisszaboni csúcs előtt az uniós programok jelentették. Ez az esemény azonban fordulópontot jelentett. Az oktatás a versenyképességi célok megvalósításának elmaradhatatlan részeként pozícionálta magát újra a stratégiai gondolkodásban. Ehhez az időszakhoz köthető a nyílt koordinációs módszer bevezetése is az oktatás és képzés területén. A közösségi programok és a nyílt koordináció mellett az Unió regionális fejlesztéspolitikája révén is aktívan részt vesz a tagállamok oktatásának fejlesztésében.

A dolgozatban elemzett fejlesztés, a Dél-Budai Térségi Integrált Szakképző Központ szakmai és infrastrukturális korszerűsítése az Európai Regionális Fejlesztési Alap és az Európai Szociális Alap támogatásával valósult meg. A szakdolgozatomban a Közösségi Stratégiai Iránymutatások releváns prioritásai alapján bemutatom, ahogy a pályázati kiírásokban és a két projektben az európai uniós célok konkrétan megjelennek a tevékenységekben. A célok érvényesülése a legtöbb esetben az indikátorok mentén is lekövethető. Ezzel szemben a horizontális célok megjelenítése a projektekben kifejezetten problematikusnak bizonyult a résztvevő szakemberek véleménye szerint.

A fejlesztés során a Fővárosi Önkormányzat pályázatok útján sikeresen hívta le az uniós támogatást annak érdekében, hogy megvalósítsa saját elképzeléseit a szakképzés korszerűsítése terén. A Dél-Budai Térségi Integrált Szakképző Központ fejlesztésének szakmai és infrastrukturális része is sikeresen lezárult. A kitűzött célok mind teljesültek, így a fejlesztés modellértékű lehet a jövőben. A korszerű szakképzés biztosításával a központ lehetővé teszi, hogy az itt végzettek szakmájukban elhelyezkedve kapcsolódjanak be a munkaerőpiac vérkeringésébe.

**ÖSSZEGZÉS**

**2011/2012. évi Budapest Ösztöndíj Programban résztvevő ösztöndíjas neve**:

MIHÁLYKA PÉTER

**Felsőoktatási intézmény neve:** Budapesti Műszaki és Gazdaságtudományi Egyetem, Építőmérnöki Kar, infrastruktúra építőmérnöki szak

**Szakdolgozat címe:** A közterületi parkolási rendszer átfogó – fővárosi szintű – kialakításának lehetőségei

**Szakdolgozat rövid ismertetése:**

A gépjárműállomány növekedésével egyre nagyobb gondot jelent a parkoló járművek településen belüli elhelyezése. A parkoló járművek foglalják a közlekedésben aktívan résztvevők számára fenntartott felületeket, ezért a parkolást szabályozni kell. Az *egységes budapesti parkolási rendszer* kialakítása a város közlekedéspolitikájának érvényesítését szolgálja, mivel a parkolás szabályozása nagy befolyással van a közlekedés valamennyi elemére. Az egységes parkolási rendszer alapja egy olyan parkolás-gazdálkodási rendszer, amely a parkolás valamennyi szegmensét összefogja. A *gazdasági*, a *jogi-hatósági* és a *fizikai parkolás-szabályozási eszközök* alkalmazása egységes irányelvek szerint történik.

A dolgozatomban bemutatásra kerülnek a parkolás-gazdálkodás érvényesítéséhez szükséges eszközök, amelyek konkrét alkalmazási körülményeit is szemléltetem néhány európai város példáján keresztül. Ismertetem továbbá a jelenlegi parkolási rendszer jellemzőit, kialakulását, a rendszer szabályozását segítő jogi hátteret, valamint a *parkolás**üzemeltetést végző szervezetek* tevékenységét és a *parkolási díjszedésre szolgáló eszközöket*. A parkolási rendszerhez kapcsolódóan prezentálom a *lakossági parkolás*, a *P+R parkolás* és a *közterületen kívüli parkolás* jelenlegi jellemzőit, utóbbiakhoz kapcsolódóan bemutatva a *parkolás-irányítás*rendszerét.

A parkolási rendszer jellemzőiből kiindulva ismertetem a rendszer különböző elemeinek problémáit és a *problémák kialakulásához vezető folyamatokat*, majd ezek alapján – mérlegelve a *megvalósíthatóság gazdasági, politikai, jogi, társadalmi és műszaki feltételeit* – vázolom azokat a lehetőségeket, amelyek mind a használói, mind az üzemeltetői oldalról az egységes parkolási rendszer megteremtését szolgálják.

A dolgozatom – amely a Budapest Ösztöndíj Program keretén belül, a Főpolgármesteri Hivatal, Városüzemeltetési Főosztály, Közlekedési Osztályának koordinálásával készült – célja egy olyan dokumentum létrehozása, amely átfogó képet ad a jelenlegi parkolási rendszer jellemzőiről és hiányosságairól, részletesen is kitérve a parkolás-gazdálkodás valamennyi elemére. A jelenlegi állapotból kiindulva ismerteti azokat a változtatásokat és átalakításokat, amelyek megvalósítása és végrehajtása mindenképpen szükséges az egységes parkolási rendszer létrehozásához.

**ÖSSZEGZÉS**

**2011/2012. évi Budapest Ösztöndíj Programban résztvevő ösztöndíjas neve**:

MIKOLA ORSOLYA IRÉN

**Felsőoktatási intézmény neve:** Pázmány Péter Katolikus Egyetem, Jog- és Államtudományi Kar, jogász szak

**Szakdolgozat címe:** A közszolgáltatások versenyjogi korlátai – középpontban a fővárosi autóbuszos személyszállítás

**Szakdolgozat rövid ismertetése:**

Mindennapjaink meghatározó elemei a közszolgáltatások: elég mondjuk egy leves megfőzésére gondolnunk, melyhez szükségünk van vízre, hogy legyen miben főjön a hús és a zöldségek; gázra, hogy legyen, mivel főzni; áramra, hogy legyen, ami a lámpa fényéhez az energiát biztosítja, mely mellett olvashatjuk a szakácskönyvet; s például buszra, melynek segítségével eljuthatunk az alapanyagok megvásárlását biztosító üzletbe. S lehetne még folytatni a sort, s különböző verziókban szemléltetni e szolgáltatások nélkülözhetetlen jelentőségét.

Az elmúlt hónapokban a fővárosi önkormányzat ösztöndíjasaként lehetőségem adódott egy, a versenyjog által speciálisan érintett területet: a közösségi közlekedést, azon belül is Budapest autóbuszos személyszállítását tanulmányoznom, értő utassá válnom.

A közlekedés hazánkban közszolgáltatás, mely tartalmi meghatározására a tagállamok jogosultak, fővárosi megvalósítására pedig – az uniós keretek és szabályok között – a Fővárosi Önkormányzat kötelezett. Az elvárásoknak megfelelően az elmúlt időben létre kellett hozni a Budapesti Közlekedési Központot, a BKK-t, hiszen a megrendelő és a szolgáltató el kell hogy különüljön: nem lehet a főváros a megrendelő, és a 100%-ban önkormányzati tulajdonban lévő BKV a kizárólagos szolgáltató. E különválás mellett a szolgáltatói oldalnak is bővülnie kellett: a BKV – ún. belső szolgáltató – mellett másoknak is meg kell jelenniük, törekedve a minőségibb szolgáltatásra, a költségek csökkentésére… Mely nem elhanyagolható szempont, sőt!

A főváros tömegközlekedésének leállásának negatív víziójáról sokat hallhatunk – az ezzel kapcsolatban felmerült aggályokat is eloszlatom diplomamunkámban.: a Malév sorsával való párhuzamba állítás, felvetve az önkormányzat által nyújtott támogatás utólagos tiltott megítélését… teljesen alaptalan.

S hogy miért?

A tömegközlekedés hazánkban közszolgáltatás. De mi is az a közszolgáltatás? – tehetjük fel és teszik fel sokan a kérdést, melyre a válasz megfogalmazása legalább olyan nehézkes, mint az, hogy mi a jog. A közszolgáltatás a nagyobb közösség számára alapvető fontossággal bír, melyet ha az adott vállalkozás, szolgáltató nem látna el, akkor magának az államnak kellene erről gondoskodnia. A közszolgáltatás nyújtásával megbízott vállalkozó a tevékenységét az állam által előírt keretek között, szabályozottan, az állam ellenőrzése mellett végzi, mely mellett lehetőség van – meghatározott, szigorú feltételeket teljesítve – állami támogatás nyújtására. Erre többszörös deregulációs szabályok vonatkoznak: egyrészt a közszolgáltatási jellegéből kifolyólag – az uniós terminológiát használva: általános gazdasági érdekű szolgáltatásként –, másrészt a közlekedés mivoltát tekintve az állam által nyújtott támogatások – a feltételeknek megfelelve – nem tiltottak.

A Malév esetében nem álltak fenn ezek a kritériumok: míg e vállalat a légi közlekedést biztosította egy liberalizált piacon, addig a BKV a közösségi közlekedést garantálja. Így összességében a Malév – BKV-üggyel kapcsolatban azt lehet mondani, hogy habár a repülés is közlekedés, a légi közlekedés nem közszolgáltatás – így a kulcsszó az összevethetetlenségben ez.

Ahogy a diplomamunkám címe is mutatja, megvizsgáltam versenyjogi aspektusból is a tömegközlekedést, mint közszolgáltatást, mely nyújtásának kötelezettsége maga jelenti a korlátot a szabad piaci versenyben. Mivel minden vonalon, a nem fővonalakon is biztosítani kell az emberek számára a közlekedést, s ez az igazi közszolgáltatás.

Diplomamunkámban a fent kiragadott kérdéseken kívül részletes európai és hazai jogszabályi bemutatását adtam az autóbuszos személyszállításnak, s a közszolgáltatási aspektusa mellett bemutattam a turisztikai oldalát (hop on, hop off buszok) is; s élve a Fővárosi Önkormányzat adta nagyszerű lehetőséggel a változó, lejáró szolgáltatási szerződést is górcső alá vettem, megalapozva, s megkezdve a későbbi kutatásomat.

**ÖSSZEGZÉS**

**2011/2012. évi Budapest Ösztöndíj Programban résztvevő ösztöndíjas neve**:

REIF MÁRK

**Felsőoktatási intézmény neve:** Általános Vállalkozási Főiskola, nemzetközi tanulmányok szak

**Szakdolgozat címe:** Az Európai Unió által támogatott beruházások a Fővárosi Önkormányzatnál

**Szakdolgozat rövid ismertetése:**

A dolgozat vizsgálatának a tárgya, hogy az Európai Unió regionális politikájának céljai, szellemisége miként jelenik meg két, Fővárosi Önkormányzat által megvalósított projektnél. Az elemzéshez behatóan ismerni kell a regionális politika működését. A dolgozat első fele, ennek megfelelően, ezzel foglalkozik. A regionális politika működését magyarázó gazdaságelméletek kerülnek bemutatásra. A hagyományos, neoklasszikus teoretikus gondolatai, G. Myrdal feltételezései, F. Perroux növekedési pólus elmélete, Paul Krugman új gazdaságföldrajza, Bradley és Taylor elmélete, és más gondolkodók munkássága kerül ismertetésre.

Az Európai Unió területi különbségei is prezentálásra kerülnek. Ebben a két fejezetben ismertetett tények támasztják alá az Unió regionális politikájának szükségességét. A gazdasági, társadalmi és területi kohézió célkitűzése az 1970-es években jelent meg az, akkor még, Európai Közösségek politikái között. A politika azóta folyamatosan fejlődik, és a 2007-2013 közötti pénzügyi időszakban az Unió legfontosabb területévé nőtte ki magát.

A regionális különbségek és a kohéziós politika ismertetése után a 2004-es uniós csatlakozást követő magyarországi kohéziót mutatja be a dolgozat, illetve a közép-magyarországi régió teljesítményét a csatlakozás óta eltelt időben. Összességében elmondható, hogy az ország lemaradása nem csökkent az elvárt ütemben, ez szinte egyedülálló a tagállamok között. A folytatásban a magyar stratégiai tervezési dokumentumokat ismerteti a dolgozat, hiszen ezek azok, amik tartalmazzák a magyar célkitűzéseket, terveket, elképzeléseket, melyek segítségével az ország felzárkózhat. Így bemutatásra kerül a Nemzeti Fejlesztési Terv, az Új Magyarország Fejlesztési Terv, a Budapest Városfejlesztési Koncepció, Budapest Középtávú Városfejlesztési Programja – Podmaniczky Program, Budapest Főváros Integrált Városfejlesztési Stratégiája. Ezekről elmondható, hogy szerepelnek bennük azok az elemek, melyekkel a felzárkózás megvalósítható.

Befejezésül két, a Fővárosi Önkormányzat által kivitelezett projektet vizsgálok. A célom, hogy a projektek mögött álló gazdasági célok és a regionális politika céljai közötti összhangot bemutassam. Elmondható, hogy az „Észak Pesti Térségi Szakképző Központ létrehozása” projekt céljaiban és elveiben megfelel az Unió által elvártaknak, és a gazdaságelméleti céloknak is. A Városligeti Műjégpálya rekonstrukciója szintén megfelel a regionális politika által elvártaknak, igaz más szempontokból vizsgálva. A dolgozat zárásában a projektekből levonható következtetések kaptak helyet.**ÖSSZEGZÉS**

**2011/2012. évi Budapest Ösztöndíj Programban résztvevő ösztöndíjas neve**:

SÓLYOM BARNABÁS DÁNIEL

**Felsőoktatási intézmény neve:** Budapesti Corvinus Egyetem, Társadalomtudományi Kar, politológia szak

**Szakdolgozat címe:** Partnerség és feladatvállalás az önkormányzat és a civil szervezetek között – Civil szervezetek szerződéses feladatvállalása (hajléktalan-ellátás)

**Szakdolgozat rövid ismertetése:**

Kutatásomat Budapesten végeztem, ahol a Fővárosi Önkormányzat és a civil szektor kapcsolatát vizsgáltam. A munka fókuszában a 2010-es új városvezetés civil szemléletének változása áll, ami lehetőséget biztosított számomra, hogy a rendszerváltás utáni és a 2010-es váltást követő önkormányzat-civilek kapcsolatot összehasonlítsam, és értékeljem az új rendszer eddigi eredményeit, mindezt a hajléktalan-ellátás példáján bemutatva.

Hipotéziseimben a közpolitikai folyamat kiszélesedését (mint európai trendet), a rendszer civil nyomásra történő átalakítását, ezáltal a civil kérdéskör középpontba kerülését próbáltam igazolni, amely folyamatok jobb eszközfelhasználást, ezáltal minőségében más feladatellátást tesznek lehetővé. Ugyancsak vizsgáltam a hajléktalan-ellátás anyagi oldalát, minthogy anyagi megfontolások miatt is megéri bevonni a harmadik szektort az ellátásba, de feltételezésem szerint az önkormányzatnak – politikai szempontokat mérlegelve – érdemes bizonyos szolgáltatásokat saját intézményi keretek között ellátnia.

Kutatásomban a hajléktalan-ellátás példáján tudtam így megmutatni, hogy az önkormányzat és a civil szervezetek milyen viszonyban és kapcsolatban állnak egymással, mit jelent a civilek szerződéses feladatátvállalása. Mintegy egy mondatba sűrítve munkám lényegét azt mondhatom: a két félnek kölcsönösen szüksége van egymásra a hatékony feladatellátás tekintetében, mert egymást kiegészítve tudnak érdemben tenni a társadalmi problémák megoldásáért.